### NN 61/2017 (28.6.2017.), Pravilnik o izmjenama i dopunama Pravilnika o obavljanju gospodarskog ribolova na moru mrežama stajaćicama, klopkastim, udičarskim i probodnim ribolovnim alatima te posebnim načinima ribolova

MINISTARSTVO POLJOPRIVREDE

1413

Na temelju članka 9. stavka 1. točke 1. i 2., članka 19. stavka 1. Zakona o morskom ribarstvu (»Narodne novine« br. 81/13, 14/14 i 152/14) ministar poljoprivrede donosi

PRAVILNIK

O IZMJENAMA I DOPUNAMA PRAVILNIKA O OBAVLJANJU GOSPODARSKOG RIBOLOVA NA MORU MREŽAMA STAJAĆICAMA, KLOPKASTIM, UDIČARSKIM I PROBODNIM RIBOLOVNIM ALATIMA TE POSEBNIM NAČINIMA RIBOLOVA

Članak 1.

U Pravilniku o obavljanju gospodarskog ribolova na moru mrežama stajaćicama, klopkastim, udičarskim i probodnim ribolovnim alatima te posebnim načinima ribolova (»Narodne novine« br. 84/15, 94/15 i 107/15) u članku 2. stavku 1. podstavku 2., iza riječi: »crva« briše se veznik »i«.

U podstavku 3. iza riječi: »ribe« briše se točka.

Iza podstavka 3. dodaju se podstavci 4. i 5. koji glase:

» – krupni rakovi – jastog (Palinurus elephas), hlap (Homarus gammarus), kuka (Scyllarides latus) i rakovica (Maja squinado),

– sitni rakovi – svi rakovi koji ne spadaju u krupne rakove.«.

Članak 2.

U članku 3. stavku 1. riječ: »usidrene« zamjenjuje se riječju: »učvršćene«.

U stavku 3. iza riječi »stajaćica« briše se točka i dodaju riječi: »što podrazumijeva da ukupna količina mreža stajaćica u moru i na plovilu ne smije prelaziti 500 metara po plovilu kojim se obavlja ribolov na zapas.«.

Iza stavka 3. dodaje se novi stavak 4. koji glasi:

»(4) Plovilo kojim se obavlja ribolov na zapas mora se nalaziti neposredno uz postavljene mreže u moru.«.

Dosadašnji stavak 4. postaje stavak 5.

Članak 3.

U članku 4. stavku 2. podstavcima 1. i 2. riječi: »20 milimetara« zamjenjuju se riječima: »24 milimetra«.

Članak 4.

U članku 6. iza stavka 5. dodaju se stavci 6. i 7. koji glase:

»(6) Iznimno od stavka 5. ovoga članka, u razdoblju od 1. listopada do 30. travnja u ribolovnim zonama C, D, F i G dozvoljeno je korištenje jednostrukih mreža stajaćica namijenjenih za ulov gira (Spicara spp.) veličine oka od 15 do 20 mm te visine manje od 4 m.

(7) Iznimno od stavka 5. ovoga članka, u razdoblju od 1. rujna do 1. ožujka u ribolovnoj zoni F dozvoljeno je korištenje jednostrukih mreža stajaćica namijenjenih za ulov trlja (Mullus spp.) veličine oka od 22 do 32 mm te visine manje od 4 m.«.

Članak 5.

U članku 7. stavci 1. i 2. mijenjaju se i glase:

»(1) Zabranjeno je korištenje svih trostrukih mreža stajaćica u cijelom ribolovnom moru Republike Hrvatske u razdoblju od 15. svibnja do 10. rujna:

(2) Iznimno od stavka 1. ovoga članka, dozvoljeno je:

– u razdoblju od 15. svibnja do 10. rujna koristiti mrežu listaricu u ribolovnim zonama B, H, I, J i K,

– u razdoblju od 15. svibnja do 10. rujna koristiti mrežu listaricu u ribolovnoj zoni A na udaljenosti većoj od 1 Nm od obale kopna ili otoka,

– u razdoblju od 15. svibnja do 10. rujna koristiti mrežu listaricu u ribolovnoj podzoni E2 na udaljenosti većoj od 1 Nm od obale kopna ili otoka,

– u razdoblju od 15. svibnja do 10. rujna koristiti sve trostruke mreže stajaćice u cijelom ribolovnom moru Republike Hrvatske čija je minimalna veličina oka središnjeg mrežnog tega 120 mm,

– u razdoblju od 15. svibnja do 10. rujna, isključivo u ribolovu na zapas, koristiti u cijelom ribolovnom moru Republike Hrvatske dvopodne trostruke mreže stajaćice čija je minimalna veličina oka središnjeg mrežnog tega 40 mm i popona 150 mm, ukupne visine najmanje 4 m, od čega popon ne smije prelaziti polovinu visine mreže,

– u razdoblju od 1. veljače do 15. lipnja, isključivo na doček, koristiti mrežu siparu ukupne duljine do 1500 m u cijelom ribolovnom moru Republike Hrvatske, a počevši od 1. veljače 2018. godine, samo u ribolovnim zonama A i E.«.

Članak 6.

Članak 8. mijenja se i glasi:

»(1) Ukupna dozvoljena količina duljine jedne ili više vrsta mreža stajaćica koje se koriste u pojedinim ribolovnim zonama i/ili podzonama ribolovnog moru Republike Hrvatske iznosi:

|  |  |  |  |
| --- | --- | --- | --- |
| RIBOLOVNE ZONE / PODZONE | Ukupna dozvoljena duljina mreža stajaćica ako je jedan ribar na plovilu | Ukupna dozvoljena duljina mreža stajaćica ako su dva ribara na plovilu | Ukupna dozvoljena duljina mreža stajaćica ako su tri ili više ribara na plovilu |
| H, I, J, K | 4000 m | 5000 m | 6000 m |
| A (na udaljenosti većoj od 1 Nm od obale kopna ili otoka) | 4000 m | 5000 m | 6000 m |
| A (na udaljenosti do 1 Nm od obale kopna ili otoka) | 3500 m | 3500 m | 3500 m |
| E4 | 3000 m | 3000 m | 3000 m |
| E1, E2, E3, E5, E7 | 4000 m | 5000 m | 6000 m |
| E6 (na udaljenosti većoj od 1 Nm od obale kopna ili otoka) | 4000 m | 5000 m | 6000 m |
| E6 (na udaljenosti do 1 Nm od obale kopna ili otoka) | 3000 m | 4000 m | 5000 m |
| B, C, D, F, G | 3000 m | 4000 m | 5000 m |

(2) Ukupna duljina jedne ili više vrsta trostrukih dvopodnih mreža stajaćica, bez obzira na ribolovne zone u kojima se koriste, ne smije prelaziti 2.500 m po jednom plovilu.«.

Članak 7.

U članku 11. stavku 6. iza riječi: »(Nephrops norvegicus)« brišu se riječi: »i vabića (Squilla mantis)« te dodaju riječi: »i drugih sitnih rakova.«.

Članak 8.

U članku 15. stavku 3. riječi: »31. listopada« zamjenjuju se riječima: »30. lipnja«.

Članak 9.

U članku 31. stavku 6. iza riječi: »vrše« dodaju se riječi: »ili para vrša«, a iza riječi: »skupine« dodaju se riječi: »od tri ili više vrša«.

Članak 10.

U članku 40. stavku 2. brišu se podstvaci 1. i 4. te se dodaje stavak 3. koji glasi:

»(3) Iznimno od odredbe stavka 1. ovoga članka dozvoljeno je uz glavno plovilo koristiti na udaljenosti do 1500 m:

– tri pomoćna plovila u ribolovu tramatom.«.

Članak 11.

U članku 41. stavku 1. iza riječi: »ribolova« dodaju se riječi: »u slučaju istovremenog dolaska na lovište«.

U stavku 3. iza riječi: »plovilima« dodaju se riječi: »osim službenih plovila kojima se obavlja inspekcijski nadzor«.

Iza stavka 3. dodaje se novi stavak 4. koji glasi:

»(4) Iznimno od stavka 3. ovoga članka, dozvoljeno je približavanje pomoćnim plovilima-svjećaricama koje svijetle radi okupljanja ribe na udaljenost manjoj od 0,3 Nm ako ne postoji nikakva druga mogućnost prolaska radi blizine obale ili pri ulasku u luku, te u slučaju vremenskih neprilika ili sigurnosnih razloga.«.

Dosadašnji stavci 4. i 5. postaju stavci 5. i 6.

Članak 12.

(1) U članku 43. iza stavka 2. dodaje se stavak 3. koji glasi:

»(3) Iznimno od stavaka 1. i 2. ovoga članka u namjenskom korištenju vrša za lov škampa dozvoljen je ulov hobotnice do najviše 35% (trideset pet posto) od ukupno ostvarenog ulova.«.

Članak 13.

U članku 44. iza stavka 1. dodaje se stavak 2. koja glasi:

»(2) Zabranjeno je istovremeno na plovilu kojim se obavlja gospodarski ribolov držati i/ili upotrebljavati mreže stajaćice i okružujuće mreže plivarice.«.

Članak 14.

U članku 45. stavku 5. riječ: »pet« zamjenjuje se rječju: »deset«.

Članak 15.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-02/15-01/34

Urbroj: 525-13/1282-17-11

Zagreb, 14. lipnja 2017.

Ministar poljoprivrede
 Tomislav Tolušić, dipl. iur., v. r.